ગાંધીનગર જિલ્લા કોંગ્રેસ મહામંત્રી રણવીર સિંહ બિહોલાની હત્યાના બનાવે રાજકીય સ્વરૂપ પકડી લીધુ છે. ગત મંગળવારે રાત્રે ગરબા પૂર્ણ થયા બાદ રણવીર સિંહ બિહોલા પર ગામના સરપંચ કિરિટ સિંહના માણસોએ ચપ્પા વડે હુમલો કર્યો હતો. જેમાં સરપંચના ડ્રાયવર નારણસિંહ બિહોલાને પણ ઇજાઓ થઇ હતી. નારણસિંહ બિહોલાએ દહેગામના પૂર્વ ધારાસભ્ય કામીનીબા રાઠોડ અને તેમના દહેગામ તાલુકા કોંગ્રેસ પ્રમુખ લાલસિંહ રાઠોડ સહિત સાત વ્યક્તિઓ વિરૂદ્ધ હત્યાના પ્રયાસની ફરિયાદ આપતા પોલીસે ગુનો નોંધ્યો હતો. જ્યારે નારણસિંહ બિહોલાના હુમલામાં ભોગ બનેલા રણવીર સિંહ બિહોલાના ભાઇની ફરિયાદમાં સામા પક્ષે ત્રણ વ્યક્તિઓ વિરૂદ્ધ હત્યાની કોશિષનો ગુનો નોંધાયો હતો. ત્રણ દિવસની સારવાર બાદ રણવીર સિંહ બિહોલાનું મૃત્યુ થતાં પોલીસે હત્યાનો ગુનો નોંધ્યો છે. બીજી બાજુ રણવીર સિંહ બિહોલાનું મૃત્યુ થતા જિલ્લાની પોલીસ દહેગામમાં ખડકી દેવામાં આવી છે. રણવીર સિંહના ટેકેદારોએ દહેગામ અમદાવાદ હાઇવે ચક્કાજામ કરતા પોલીસને દરમિયાનગીરી કરવી પડી હતી અને ટેકેદારોની અટકાયત પણ કરી હતી.